Jokaiselle vanhemmalle on luultavasti tuttu tilanne, jossa pyytää lasta auttamaan ja vastauksena on aina niin reipas: ”joojoo, kohta.” Välttämättä mitään ei kuitenkaan tapahdu, ennen kuin pyyntö on esitetty useamman kerran. Eikä välttämättä sittenkään. Joskus taas tapahtuu yllätyksiä ja vaikka pyyntöön vastattaisiinkin: ”en mä jaksais”, saa kuitenkin avun. Tällaista toimintaa tarvittaisiinkin enemmänkin ihmisten kesken. Vaikka ei aina jaksaisikaan, osaisi silti arvostaa toista, tehdä oikein ja auttaa.

Jeesuksen vertauksissa näkyy usein ajatus, jossa ihminen asettaa itsensä toisen yläpuolelle. Tällainen vastakkainasettelu kiihtyy yhteiskunnassakin. On helppoa lähteä etsimään virheitä ja syitä toisesta ja todistaa itselleen, miksi olisi toista parempi. Asetamme itsemme fariseuksen paikalle, joka katsoo vieressä olevaa publikaania ja ajattelee, että onneksi en ole tuollainen, kun luemme jostakusta, joka on tehnyt jotain väärää tai näemme ihmisen, joka ei edusta omia näkemyksiämme. Jeesus kehottaakin meitä tutkimaan itseämme ja omaa sisintämme: vaikuttaako siellä Jumalan rakkauden laki?

Itsensä tutkiminen ei ole mieluista. Ei ole kivaa huomata, että on syntinen, että tekee virheitä, että tekee väärin, että on itsekäs, eikä ole aina oikeassa. Joudumme näkemään, ettemme voi omin voimin pelastaa itseämme tai pitää itseämme hyvinä. Meille jää vain publikaanin nöyrä rukous: ”Jumala, ole minulle syntiselle armollinen.” Hän on luvannut kuulla rukouksemme. Tärkeää onkin nähdä, mitä Jeesus lupaa syntiselle: ”En tuomitse minäkään. Mene, äläkä enää tee syntiä.” Hän rakastaa meistä jokaista ja on kuollut ristillä syntiemme edestä. Hänen voimassaan me voimme myös nähdä toisissamme itsemme kaltaisen, armahdetun, arvokkaan ihmisen ja olla toinen toistemme palvelijoina. Jos jokainen on palvelija, silloin ei ole useita herroja. Jumalan lain vallitessa olemme toinen toistamme auttaen matkalla ainoan Herramme luo. Aamen.